ຄະນະຊ່ຽວຊານ ຂອງ UNESCO ຈະເດີນ ທາງມາກວດກາ ທົ່ງໄຫຫີນ ຢູ່ແຂວງຊຽງຂວາງ
ຄະນະຊ່ຽວຊານຂອງ UNESCO ຈະເດີນທາງ ມາແຂວງຊຽງຂວາງ ໃນເດືອນສິງຫາ 2018 ເພື່ອເກັບກຳຂໍ້ມູນ ແລະກວດກາ ຄວາມພ້ອມໃນດ້ານຕ່າງໆ ຂອງທົ່ງໄຫຫິນ.
ຄະນະຊ່ຽວຊານຂອງ UNESCO ຈະເດີນທາງມາກວດກາທົ່ງໄຫຫິນ ຢູ່ທີ່ແຂວງ ຊຽງຂວາງ ໃນເດືອນສິງຫາ 2018 ເພື່ອພິຈາລະນາ ແລະຮັບຮອງໃຫ້ເປັນມໍລະດົກ ໂລກທາງປະຫວັດສາດ ຢ່າງເປັນທາງການ ທ່ານສີວິໄລ ອຸດົມສຸກ ຫົວໜ້າພະແນກຖະແຫລງຂ່າວ-ວັດທະນະທຳ ແລະທ່ອງທ່ຽວ ແຂວງຊຽງຂວາງ ໃຫ້ການຢືນຢັນວ່າ ຄະນະຊ່ຽວຊານຂອງ UNESCO ຈະເດີນທາງ ມາແຂວງຊຽງຂວາງໃນເດືອນສິງຫາ 2018 ເພື່ອເກັບກຳຂໍ້ມູນ ແລະກວດກາຄວາມພ້ອມ ໃນດ້ານຕ່າງໆຂອງທົ່ງໄຫຫິນ ກ່ອນທີ່ຈະພິຈາລະນາຮັບຮອງ ໃຫ້ເປັນມໍລະດົກໂລກ ທາງປະຫວັດສາດຢ່າງເປັນທາງການ ຊຶ່ງຖ້າຫາກວ່າບໍ່ມີບັນຫາຂັດຂ້ອງ ກໍເຊື່ອວ່າ ຄະນະຊ່ຽວຊານຂອງ UNESCO ຈະໃຫ້ຄຳຕອບກັບທາງການລາວ ກ່ຽວກັບການຮັບ ຮອງ ສະຖານະໃນການເປັນມໍລະດົກໂລກຂອງທົ່ງໄຫຫິນ ຢ່າງເປັນທາງການດ້ວຍ ດັ່ງ ທີ່ທ່ານສີວິໄລ ໃຫ້ການຢືນຢັນວ່າ: ການສະເໜີໃຫ້ UNESCO ພິຈາລະນາເພື່ອຮັບຮອງເອົາທົ່ງໄຫຫິນ ໃຫ້ເປັນມໍລະດົກ ໂລກ ໄດ້ເລື່ອນມາແລ້ວຫຼາຍຄັ້ງ ເພາະວ່າທາງການລາວຍັງຂາດການສຶກສາໃນລາຍ ລະອຽດ ແລະກຳນົດແຜນການຄຸ້ມຄອງ ແລະອະນຸລັກເຂດທົ່ງໄຫຫິນທີ່ຜ່ານມາ ກໍຍັງ ຈັດຕັ້ງປະຕິບັດບໍ່ໄດ້ຕາມເງື່ອນໄຂທີ່ UNESCO ກຳນົດໄວ້ ໃນຫຼາຍດ້ານ ທັງນີ້ໂດຍ ການທີ່ທາງການລາວ ມີງົບປະມານຢ່າງຈຳກັດ ກໍຍັງນັບເປັນອີກບັນຫານຶ່ງ ທີ່ເຮັດໃຫ້ ການດຳເນີນງານສາມາດຈັດຕັ້ງປະຕິບັດໄດ້ ຢ່າງຊັກຊ້າ ຍິ່ງໄປກວ່ານັ້ນ ການທີ່ມີໄຫຫິນຫຼາຍກວ່າ 2,000 ໜ່ວຍ ບໍ່ໄດ້ຕັ້ງຢູ່ໃນບໍລິເວນດຽວກັນ ນັ້ນ ຍັງເຮັດໃຫ້ຕ້ອງໃຊ້ເວລາ ໃນການເກັບກຳຂໍ້ມູນ ແລະຂຶ້ນທະບຽນໄຫຫິນທຸກໜ່ວຍ ຢ່າງຍາວນານ ແລະຍາກຕໍ່ການອະ ແລະປົກປັກຮັກສາ ໄດ້ຢ່າງທົ່ວເຖິງອີກດ້ວຍ ແຕ່ຢ່າງໃດກໍຕາມ ເພື່ອເຮັດໃຫ້ສະດວກຕໍ່ການຄຸ້ມຄອງເຂດທົ່ງໄຫຫິນດັ່ງກ່າວ ທາງ ການລາວ ກໍໄດ້ເລືອກເອົາສະເພາະ 11 ຈຸດເທົ່ານັ້ນ ທີ່ຈະສະເໜີຕໍ່ UNESCO ເພື່ອ ຮັບຮອງໃຫ້ເປັນມໍລະດົກໂລກ ໃນໂອກາດທີ່ຄະນະຊ່ຽວຊານຂອງ UNESCO ເດີນ ທາງມາກວດກາທົ່ງໄຫຫິນໃນເດືອນສິງຫາດັ່ງກ່າວ ທັງນີ້ໂດຍໄຫສິນທັງ 11 ຈຸດ ຕັ້ງຢູ່ ໃນເຂດເມືອງຄຳ ເມືອງແປກ ເມືອງຜາໄຊ ແລະເມືອງພູກູດ ຊຶ່ງມີນຳນວນໄຫຫິນ ທີ່ໄດ້ ຂຶ້ນທະບຽນໄວ້ທັງໝົດ 999 ໜ່ວຍ ອີກດ້ານນຶ່ງ ທ່ານທອງໃບ ໂພທິສານ ຫົວໜ້າກົມມໍລະດົກ ກະຊວງຖະແຫລງຂ່າວ- ວັດທະນະທຳ ແລະທ່ອງທ່ຽວ ໃຫ້ການຢືນຢັນວ່າ ການກະກຽມວຽກງານໃນດ້ານຕ່າງໆ ເພື່ອສະເໜີໃຫ້ອົງການ UNESCO ພິຈາລະນາຮັບຮອງເຂດປ່າສະຫງວນແຫ່ງຊາດ ພູຫິນໜາມໜໍ່ໃນແຂວງຄຳມ່ວນ ໃຫ້ເປັນມໍລະດົກໂລກທາງທຳມະຊາດນັ້ນ ໄດ້ສຳເລັດ ໃນຂັ້ນຕົ້ນແລ້ວ ແລະຄາດວ່າ ຈະສາມາດນຳສະເໜີເອກກະສານສຳຄັນຕ່າງໆ ເຖິງ ອົງການ UNESCO ໄດ້ຢ່າງເປັນທາງການໃນຕົ້ນປີ 2019 ເປັນຢ່າງຊ້າ ທ່ານທອງໃບ ເຊື່ອໝັ້ນວ່າ ມີໂອກາດສູງທີ່ UNESCO ຈະຮັບຮອງເຂດປ່າສະຫງວນ ແຫ່ງຊາດ ພູຫິນໜາມໜໍ່ຂອງລາວ ໃຫ້ເປັນມໍລະດົກໂລກທາງທຳມະຊາດ ເນື່ອງຈາກ ເປັນເຂດທີ່ຍັງມີທຳມະຊາດທີ່ສວຍງາມ ແລະປົກຫຸ້ມດ້ວຍປ່າໄມ້ຢ່າງໜາແໜ້ນ ໃນພື້ນທີ່ ກວ້າງກວ່າ 82,000 ເຮັກຕາ ທັງກໍຍັງເປັນແຫລ່ງທີ່ຢູ່ອາໄສຂອງຊ້າງປ່າ ຈຳນວນຫຼາຍ ຮ້ອຍໂຕ ແລະສັດປ່າຫາຍາກຫຼາຍຊະນິດອີກດ້ວຍ ທາງດ້ານທ່ານ ແບສຕຽນ ປູເຣີ (Bastian Purer) ຫົວໜ້າຄະນະທີ່ປຶກສາ ຂອງອົງການ ປົກປັກ ຮັກສາລະບົບນິເວດ ປ່າໄມ້ ແລະຊີວະນານາພັນຂອງລັດຖະບານເຢຍຣະມັນ (GIZ) ປະຈຳ ສປປ ລາວ ຊຶ່ງໄດ້ໃຫ້ການຊ່ວຍເຫຼືອແກ່ລັດຖະບານລາວ ໃນການຕຽມ ຄວາມພ້ອມ ແລະແຜນການນຳສະເໜີ UNESCO ເພື່ອໃຫ້ຮັບຮອງເອົາພູຫິນໜາມໜໍ່ ໃຫ້ເປັນມໍລະດົກໂລກທາງທຳມະຊາດນັ້ນ ໄດ້ສະແດງຄວາມເຊື່ອໝັ້ນວ່າ UNESCO ຈະໃຫ້ການຮັບຮອງຢ່າງແນ່ນອນ ຫາກແຕ່ວ່າ ໃນປັດຈຸບັນນີ້ GIZ ຍັງຈະຕ້ອງໃຫ້ການ ຊ່ວຍເຫຼືອທາງການລາວ ໃນ 3 ດ້ານດ້ວຍກັນ ຄືແຜນການຄຸ້ມຄອງ ແຜນງານດ້ານ ເທັກນິກ ແລະການບໍລິຫານງານພາຍໃນກົມມໍລະດົກຂອງລາວ ທີ່ໄດ້ມາດຕະຖານຕາມ ກຳນົດຂອງ UNESCO ຢ່າງຄັກແນ່ ຊຶ່ງຈະແລ້ວເສັດສົມບູນໃນປີ 2018 ເພື່ອສະເໜີຕໍ່ UNESCO ຢ່າງເປັນທາງການໃນຕົ້ນປີ 2019 ຕໍ່ໄປ